Enamik tarbijatest suhtub mee kristalliseerumisse mõistvalt, kuigi vedelat mett oleks mugavam tarvitada. Mõned tarbijad peavad mee kristalliseerumist kvaliteedi kindlaks tunnuseks ja eelistavad kristalliseerunud mett vedelale. Mee kristalliseerumine tekitab probleeme siis, kui mesi muutub lausa kivikõvaks, nii et  mee kättesaamine purgist on raskendatud. Ka see pole hea, kui mees moodustuvad suured suhkruterade sarnased kristallid. Kõvaks kristalliseerunud või suureteraliste kristallidega mesi ei meeldi tarbijatele ja kindlasti vähendab ka mee tarbimist.